和李卿新軒
作者：李新
朝代：宋

paragraphs: 宦情魯酒薄，自意能久醒。
窮年太常齋，那得有夙酲。
將身侣記室，碧鸛趨華楹。
誤倒名卿屣，目光如許青。
中臺獨稱妙，九棘舊飛英。
徊翔舜巖廊，飽見重瞳明。
苦營便蕃歸，尚顧昔管寧。
人言猶龍孫，去就一羽輕。
新軒事隱几，大勝安期生。
綠篠靜娟娟，徙倚驚流鶯。
翠荷亂田田，小盎搖清泠。
欲留妨召節，趣起料繁纓。